Publication: Magyar Közlöny
Issue: MK-2000-52 (Year: 2000, Number: 52)
Era: 1990-2004
Section: A foglalkoztatás elősegítéséről és a munkanélküliek ellátásáról szóló — többször módosított — 1991. évi IV. törvény 8. § (2) bekezdése alapján a Kormány naptári évenként foglalkoztatáspolitikai irányelveket ad ki a várható
Paragraph Index: 978

16. IRÁNYVONAL A FOGLALKOZTATÁSI FORMÁK FLEXIBILIZÁ- LÁSA A saját területén minden tagállam meg fogja vizsgálni, beépíthetők-e jogszabályaik közé olyan szerződéstípusok, amelyek rugalmasabb alkalmazkodást tesznek lehetővé, tekintettel arra, hogy a foglalkoztatási formák egyre változatosabbá válnak. Azok, akik az utóbbiak keretében dolgoznak, kapjanak megfelelő biztonságot és magasabb szakmai státuszt, összhangban a vállalat igényeivel. A Kormány jelentős szerepet szán a rugalmas foglalkoztatási lehetőségek szélesítésének, feltételei javításának. Ezért a munka világát meghatározó feltételek, elsősorban a munkajogi szabályozás módosítása szükséges, annak érdekében, hogy jogi keretet biztosítson a vállalat igényeivel összhangban álló rugalmasabb foglalkoztatási formák alkalmazásához, valamint a jelenleginél nagyobb védelmet az ilyen keretek között foglalkoztatott munkavállalóknak. Indoklás Az Európai Unióhoz történő csatlakozásunk feltételezi a munkaerőpiacunk rugalmasabbá tételét. Az ún. atipikus foglalkoztatási formákban dolgozók részaránya Magyarországon az összes foglalkoztatottakon belül nemzetközi összehasonlításban nagyon alacsony. Ez azért okoz feszültséget, mert a hagyományos foglalkoztatás mellett az atipikus formák jelentős bővítése nagymértékben segítené a foglalkoztatási színvonal emelését, és hozzájárulna a „fekete” gazdaság szűkítéséhez is. Korábbi kormányzati intézkedések A Munka Törvénykönyve a hagyományos nagyvállalati munkafeltételekhez igazodóan szabályozza a munkaidő és a munkarend általános feltételeit. A munkajogi háttér nem igazodott elég gyorsan a gazdasági szerkezet átalakulásához és a munkaerőpiacon bekövetkezett változásokhoz. Nem eléggé sikerült rendezni a rugalmas munkaviszonyokhoz kötődő társadalombiztosítási, szociális stb. szolgáltatásokkal kapcsolatos jogosultsági feltételeket. Ugyanakkor előrelépést jelentett, hogy Magyarországon 1998-ban megkezdődött a kollektív szerződések nyilvántartása. A kollektív szerződések a verseny- és közszférában foglalkoztatott munkavállalók több mint felét érintik. E szerződések egy részében a szerződéskötők a munkarendre, a munkaidőre, a rugalmas munkaviszony egyes formáira vonatkozó helyi szabályokban is megállapodtak. Szükséges akciók A Munka Törvénykönyvének megkezdett, átfogó felülvizsgálatát tovább kell folytatni, és ki kell terjeszteni a munka világára vonatkozó összes jogi szabályozásra is. A rugalmasabb foglalkoztatási formáknak megfelelő jogszabályi háttér kidolgozásának irányait az alapján kell meghatározni, hogy milyen ismérvek szerint és milyen csoportokba lehet rendezni a rugalmas jogviszonyokat, melyek az általános, tipikus munkaviszonyoktól eltérő jellemzőik, amelyek a szabályozás szempontjából megkülönböztetetten kezelendők. A csoportosítás az alábbiak szerint történhet: — a munkaviszony tartama szerint (határozott időre létesített munkajogviszony); — a napi munkavégzés időtartama szerint (részmunkaidőben végzett munka); — a munkavégzés helye szerint (bedolgozói jogviszony, távmunka); — a munkaviszony kétpólusos jellegétől való eltérés szerint (munkaerő-kölcsönzés). A munkajogi szabályokat felülvizsgáló bizottságban a szociális partnerek közreműködése a jövőben is szükséges. A kollektív szerződéskötésben szerzett tapasztalatokat a jövőben is hasznosítani kell a munkajogi szabályok felülvizsgálatára irányuló kormányzati munkában. Külön feladatot jelent a jelenlegi és várható technológiai, munkaszervezeti változásoknak megfelelően annak a körnek körültekintő meghatározása, ahol — a szociális partnerek egyetértésével — a munkaviszony, munkarend, munkaidő stb. jogi szabályozása helyettesíthető a szociális partnerek megállapodásával. A munkajogi szabályozásnak igazodnia kell a gazdasági szerkezet változásához, valamint a statisztikai mérés akadályainak megszüntetéséhez. Mutatók Az atipikus foglalkoztatási formákban dolgozók aránya, nemenként.

Source: https://magyarkozlony.hu/hivatalos-lapok/4c1e66df14a43b3b61af6535a8b12370f7e78162/dokumentumok/1566e8e82c1207db7d933df98bf3e476bb1b22f7/letoltes